हरिद्वारपिता की अस्थियां लेकर आए दो भाइयों में मारपीट
देहरादून से पिता के निधन के बाद हरिद्वार हरकी पैड़ी अस्थियां लेकर आये दो भाईयों के बीच विवाद हो गया है। आरोप है कि एक भाई ने दूसरे भाई के साथ मारपीट की। पुलिस ने एक भाई के खिलाफ केस दर्ज कर लिया है। बताया जा रहा है कि दोनों भाईयों के बीच संपत्ति को लेकर विवाद चल रहा है।
पुलिस के मुताबिक डी 92 रेसकोर्स देहरादून निवासी जसमीत सिंह राणा ने शिकायत कर बताया कि 7 मई को उनके पिता तेजपाल सिंह का दुर्घटना में निधन हो गया था। 9 मई को वह अपने पिता की अस्थियां लेकर हरिद्वार हरकी पैड़ी पहुंचे थे। आरोप है कि अस्थि विसर्जन के बाद पंडित के पास नाम लिखने के दौरान विवाद हो गया। आरोप है कि छोटे भाई मिक्की सिंह के साथ उसकी दूसरी पत्नी और अन्य रिश्तेदार भी थे। इसी दौरान दोनों के बीच विवाद हो गया। आरोप है कि मिक्की सिंह ने उनके साथ मारपीट शुरू कर दी। आरोप लगाया कि छोटे भाई ने पहले भी माता पिता के साथ मारपीट की थी। आरोप लगाया कि छोटा भाई संपत्ति को बेचने के लिए दबाव बना रहा था। जसमीत के पिता की 37- धामावाला, पल्टन बाजार, देहरादून में सुनार की दुकान है। पुलिस ने शिकायत आने के बाद आरोपी छोटे भाई मिक्की सिंह के खिलाफ केस दर्ज कर लिया है। कोतवाली प्रभारी अमरजीत सिंह ने बताया कि दोनों भाइयों के बीच संपत्ति विवाद भी चल रहा है। शिकायत आने के बाद केस दर्ज कर जांच शुरू कर दी गई है।